Kieku llum qed nimxi warajk. Fis-skiet. Probabbli wasalt ftit tard. Bejn il-ġenn ta' ħajti, nipprova nlaħħaq ma' kollox, u bejn it-traffiku...insomma probabbli kont nitla' bir-rota. Kieku kont nasal imberfel u bla nifs. Is-soltu nitla' minn fejn Kastilja u naqbad in-niżla ta' taħt il-Barrakka ta' fuq ħalli ninżel minn Triq Sant'Ursula u nasal fuq l-għalqa. 'Fuq l-għalqa' – hekk jgħidulha l-fetħa ta' fejn il-Knisja ta' Ġieżu fejn hemm is-Sicilia Bar. Jekk inkun iffurtunat nilħaq l-ewwel salib, jew imqar l-ewwel fratelli. Hemm minnhom nagħrafhom, avolja mgħammdin. Ħafna minnhom Beltin, anzi Pawlini Beltin. Mhux sigriet li l-Ġimgħa l-Kbira fil-Belt hi l-iktar għal qalb il-Pawlini. Iżda, hemm minn kollox u minn kulħadd. Żaqżieqa. Ħarsti ddur lejn ix-xellug. Tfaċċat hi. Hemm hi fil-bieb tal-knisja, ħarsitha 'l fuq. Ma nafx ngħidilkom hiex l-isbaħ Duluri f'Malta. Żgur mhux l-isbaħ fid-dinja. Iżda żgur li waħda mill-iktar imnikkta. Id-Duluri tal-Belt, tilfet ħafna. Ħmerijiet. Biċċa statwa. Kartapesta. Tiskanta, avolja kartapesta, iż-żaqżieq mhux ftit. Xi ħadd iħabbat mal-bradella, u hi tibda nieżla. Tifhmunix ħażin, ir-reffiegħa fil-Belt jafu x'inhuma jagħmlu, iżda għandhom din it-tbandila mqabbża li toħloq żaqżieqa partikolari, u bla ma trid anke int tħoss il-piż tan-niket fuq spalltek. U hekk hi tibda nieżla t-taraġ sakemm iddur għal Triq Sant' Ursula. U warajha, in-nies. Kulħadd sieket. Tiskanta, żewġ Maltin jiltaqgħu Strada Rjali jagħmlu frattarija, iżda din ix-xmara ta' nies tibqa' siekta, ħlief għat-tgedwid baxx tat-talb. Kultant minn fuq l- jinstemgħu ftit innijiet mkarkra. Dan l-aħħar donnhom għamlu sforz u sabu żewġ vuċijiet diċenti. Ikun hemm snin fejn ikollok aptit tmur għalihom u tgħidilhom: 'għandna biżżejjed niket u uġiegħ, għalfejn iżżidulna iktar?' Nibda nagħraf lin-nies. Dik il-mara li ġieli nara tixtri l-Belt u titkellem b'vuċi għolja kważi ħamalla – iżda llum bilkemm tiflaħ tlissen Ave Maria. Hemm it-tali – magħruf kemm hu nittien...iżda qed hawn ukoll. Hemm dak li mimli u għajnejh fil-ħofra wara snin ta' drogi varji. Hemm it-tfajla bi tlett itfal imdendlin magħha – kollha ta' missier differenti kienu qalu. U dak liebes pulit? Dak mhux in-nutar li qabduh bi frodi? U mhux billi libset l-aqwa kowt (l-aħħar ħarġa tiegħu qabel jinqafel fil-gwardarobba riħa ta' boċċi tal-kamla għal sena oħra), kulħadd jaf li dik serqet il-wirt minngħand ħuta. U hemm dik, jew dak, jew insomma agħżel int – kulħadd jaf li trans. Iżda llum kulħadd ħaġa waħda – magħqud fis-skiet. Illum kulħadd rasu baxxuta – kulħadd imfarrak u mkisser. U jien u miexi mal-folla, nintilef: insir anonimu. Għax jien m'jien xejn aqwa minn ħuti – jien bħalhom imfarrak u mkisser. U quddiemna hemm hi – imnikkta għalina. U f'daqqa waħda hi tikser 'il fuq lejn Triq San Kristofru, u min qed fuq wara itih bħal paniku żgħir. Qegħdin weħidna – bla wens. Kulħadd jipprova jħaffef, iżda hemm wisq nies u t-triq djaqet. Imbagħad fl-aħħar induru għal Strada Merkanti, u terġa tfeġġ hi. U għal ftit mumenti oħra, ir-ruħ tistrieħ.
Id-Duluri tal-Belt